google/wiki40b huggingface dataset:
שמשון ענבל

שמשון ענבל (קלינגֶר) (30 בספטמבר 1929 – 1 בפברואר 2012) היה דיפלומט, עורך ומתרגם עברי פורה ומילונאי ישראלי.

ביוגרפיה

שמשון ענבל נולד בשנת 1929 בחיפה. למד בבית הספר הריאלי בעירו והמשיך ללימודים גבוהים באוניברסיטה העברית בירושלים. ב-3 ביוני 1955 הצטרף למשרד החוץ כמתמחה במחלקה הכלכלית ומחלקת המנגנון (מנג"ן). לאחר חופשה ללא תשלום (1956), הושאל לתפקיד מזכירו הפרטי של משה שרת (1956–1957).
לאחר שב-1957–1958 עבד כמתמחה במחלקה למוסדות בינלאומיים (מאו"ם), כיהן בשנים 1958–1960 כמזכיר שני בנציגות הקבועה של ישראל באו"ם בניו יורק.
ב-1960–1961 היה עוזר במחלקה לתכנון מדיני-כלכלי (מתמ"ך), ומ-1961 עד 1965 פעל כעוזר במחלקה לקשרי תרבות. במסגרת זו שימש עורך-משנה (לצד העורך הראשי יצחק הלוי-לוין) של הרבעון לאמנות ומדע בישראל "אריאל" שיצא מטעם המשרד החל ב-1962.
ב-1965 עבר לשמש כעוזר ראשי בלשכת הסמנכ"ל יעקב הרצוג, ומשם עבר באותה שנה לתפקיד עוזר ראשי במחלקת הקשר. בתפקיד זה עבד עד 1967, אז עבר לתפקיד עוזר ראשי לדובר המשרד, וב-1967–1968 כיהן כעוזר ראשי במחלקה לקשרי תרבות ומדע.
בשנים 1968–1970 כיהן כמזכיר ראשון בשגרירות ישראל בקנברה (אוסטרליה) וכמזכיר ראשון בשגרירות ישראל בניו זילנד.
ב-1970 התמנה לקונסול (ומ-16 באוקטובר 1972: קונסול כללי) בבוסטון, תפקיד שאותו מילא עד 1976.

בשובו לארץ ב-1976 שימש כמרכז הצוות הבין-אוניברסיטאי לענייני הסברה עד 1977, אז יצא לחופשה ללא תשלום עד 1979 ופרש לגמלאות ב-31 ביולי 1980.
במקביל לעבודתו הדיפלומטית, שלח ענבל ידו בתרגום לעברית. במשך יותר מארבעה עשורים, החל באמצע שנות ה-50 וכלה באמצע שנות ה-90, יצאו תחת ידיו תרגומים של יותר מ-50 כותרים ממגוון סוגות: ספרי עיון, מתח, רומנים, שירה, רפואה אלטרנטיבית, עזרה עצמית, הגות ועוד.
בשנות ה-60, כאשר נמנה עם אנשי המחלקה לקשרי תרבות, ראו בהוצאת עקד אנתולוגיות מעוצבות של שירים מאפריקה בתרגומו: "אפריקה המתעוררת: מבחר שירים" (תשכ"ב), "גאנה: מבחר שירים" מאת המשורר מיכאל דיי-אננג (Dei-Anang)‏ (1964) ו-"טוטם: מבחר שירים" מאת נשיא סנגל לאופולד סדאר סנגור (תשכ"ה), וכן הקובץ "זר שירים" מאת מלך נפאל מהנדרה, שתרגמו ענבל ונשיא המדינה זלמן שזר לרגל ביקורו הממלכתי של הנשיא בנפאל בשנת תשכ"ה, והוגש למלך "לאות ברית מעם לעם".

על חלק מתרגומיו חתם בשמות העט "שמשון אבידל", "שמשון אבידור" ו"שמשון אבי-ערד".
בסוף שנות ה-70 ובראשית שנות ה-80 היה חבר המועצה לביקורת סרטים ומחזות.
בשנות ה-80 וה-90 ערך מילונים דו-לשוניים (עברית–צרפתית–עברית, עברית–גרמנית–עברית ועברית–אנגלית–עברית) בסדרת "מילוני זק" של הוצאת ש' זק.
היה נשוי לעדנה, פסיכולוגית, מוסמכת האוניברסיטה הלאומית של אוסטרליה (1972), עד מותה ב-2004. התגורר בירושלים.
שמשון ענבל נפטר בירושלים ב-1 בפברואר 2012, בגיל 82.
הותיר שלוש בנות, דלית, רותי ועינת, וחמישה נכדים ונכדות.
Familiar

יציאה לאור

ב-25 בפברואר 2018 הכריזו האמנים על השיר ברשתות החברתיות שלהם בזמן שהם צלמו את הקליפ במיאמי. פיין גילה את התמונה של הסינגל והוציא לאור ב-16 באפריל. פיין חשף הצצה לשיר ב-19 באפריל אשר חוסה בלוויין משתף פעולה יחד איתו.

הצלחה

Familiar הגיע במצעד של בריטניה למקום ה-14, וקיבל מעמד של סינגל זהב. השיר הגיע לטופ 10 בבולגריה, ולטופ 20 בהונגריה, פולין ובריטניה.
Frozen

ביקורות והצלחה

השיר זכה לביקורות חיוביות מהמבקרים ותואר כ"יצירת מופת" והצליל והמלודיה שלו הוגדרו כ"קולנועיות". השיר זכה להצלחה מסחרית ענקית ובין היתר הגיע למקום השני בארצות הברית ובכך הפך לשיר השישי של הזמרת לעשות זאת מה שהפך אותה לאמן עם הכי הרבה שירים שעשו זאת בהיסטוריה. בנוסף הוא גם הגיע למקום הראשון בבריטניה, איטליה, סקוטלנד, ספרד ופינלנד ולחמישייה הפותחת במדינות נוספות.

וידאו קליפ

הקליפ לשיר הופק על ידי כריס קנינגהאם במדבר בקליפורניה המתאר את מדונה כאישיות שמיימית, מלנכולית, שמשנה את צורתה ללהקת ציפורים ולכלב שחור. הקליפ זכה להצלחה רבה כאשר זכה בפרס VMA בקטגוריית "הקליפ עם האפקטים הוויזואלים הטובים ביותר". על מנת לקדם את השיר היא ביצעה אותו בפסטיבל המוזיקה "Sanremo Music Festival" ובמופע ההתרמה "Rock for the Rainforest" ובנוסף גם ב-3 מסיבובי ההופעות שלה.
גורגיאס

חייו

גורגיאס נולד בסיציליה בעיר לאונטיני. בשנת 427 לפנה"ס הוא נשלח לאתונה, כדי לבקש את עזרת העיר כנגד תוקפנות סירקוסאי נגד לאונטיני. הוא התיישב באתונה בשנת 427 לפנה"ס. למרות שהיה בעל משנה סופיסטית, עסק בעיקר בתורת הנאום ולימד רטוריקה. היה תלמידו של אמפדוקלס. היה מורו של איסוקרטס. בטקטסים אחרים צויינו שמות תלמידים נוספים כגון פריקלס, פולוס ואלכידאמס (בסודא), וקריטיאס אלקיביאדס ותוקידידס (בכתביו של פילוסטרטוס)  הוא נפטר בלאריסה שבתסליה.
מנדי מור

ביוגרפיה

מור נולדה בעיר נשואה שבניו המפשייר, ארצות הברית, וגדלה באורלנדו שבפלורידה, ארצות הברית. בתם של סטייסי (לבית פרידמן) כתבת חדשות לשעבר ממוצא יהודי-רוסי מצד אביה וממוצא קתולי-אנגלי מצד אמה. אביה דונלד מור הוא טייס באמריקן איירליינס והוא ממשפחה נוצרית ממוצא אנגלי, סקוטי ואירי. מור גדלה כקתולית אבל היום טוענת שמאמינה ב"ערבוביה של דברים". לה אח בכור בשם סקוט ואח צעיר בשם קייל.
כשהייתה בת חודשיים עברה המשפחה ללונג ווד במחוז סמינול שבפלורידה, בעקבות עבודתו של אביה.

כשחקנית

בגיל 12 השתתפה מור במחנה קיץ של תיאטרון "Stagedoor Manor".
בשנת 2001 הופיעה בקולנוע לראשונה, בסרט "יומני הנסיכה" לצד אן האת'וויי ודיבבה בסרט "דוקטור דוליטל 2".
בשנת 2002 פרצה לתודעה עם סרטי הנעורים "סיפור אהבה בלתי נשכח" ו"כל מה שרציתי". באותה שנה גם דיבבה עבור משחק המחשב "Kingdom Hearts".
בשנת 2003 שיחקה בסרט "לאהוב או לא לאהוב".
בשנת 2004 כיכבה בסרטים "חופשייה לאהבה" ו"גאולה!".
בשנת 2005 הופיעה ב"לרדת מהפסים", "רומן וסיגריות" ובחמישה פרקים בסדרה "הפמליה". באותה שנה השיקה מור קו אופנה בשם "Mblem" שכלל סריגים ובגדי קשמיר. אחת ממטרותיה הייתה לייצר בגדים לנשים גבוהות. בפברואר 2009 הודיעה מור כי הקו ייסגר. בשנת 2006 גילמה את סאלי קנדו בקומדיה המוזיקלית "אמריקן דרימז" לצד יו גרנט. בנוסף, השתתפה בסדרה סקרבס ודיבבה בסרט "אחי הדוב 2". בשנת 2007, שיחקה בסרטים "אמרתי לך", "רישיון לחתונה", "עלילות סאות'לנד" ו"הקדשה". באותה שנה אף התארחה בפרק בסדרה "איך פגשתי את אמא". בשנת 2010 הופיעה מור בארבעה פרקים בסדרה "האנטומיה של גריי". באותה שנה דיבבה את דמותה של רפונזל בסרט "פלונטר" וב-2012 בסרט ההמשך "פלונטר עד עצם היום הזה".
בשנת 2011, כיכבה בקומדיה הרומנטית "אהבה חתונה נישואין" לצד קלאן לוץ. בשנת 2013, הופיעה בסרטי הטלוויזיה "עורכי הדין" ו"חג המולד בקונווי".
בשנת 2016 החלה לשחק בסדרה הדרמה קומית "החיים עצמם" של רשת NBC, ועל תפקיד זה הייתה מועמדת לפרס שחקנית המשנה בטקס פרסי גלובוס הזהב ה-74 לשנת 2017.
בשנת 2017 שיחקה בסרט ההישרדות "47 מטר". באותה שנה חזרה לדבב את דמותה של רפונזל בסרט ההמשך החדש ״פלונטר לפני שהכל התחיל״ ובסדרת האנימציה ״פלונטר: הסדרה״.
בשנת 2018 דיבבה בפעם הרביעית את רפונזל בסרט האנימציה "ראלף שובר את האינטרנט". ושיחקה בסרט המדע הבדיוני "מוחות אפלים".

כזמרת

כשהייתה בת 13, שמע צייד כשרונות של חברת התקליטים Epic רקורדס בהמלצת חברו והחליט להחתים את מור.
באוגוסט 1999, בגיל 15, הוציאה מור את הסינגל הראשון שלה "Candy". הסינגל הגיע למצעדי הפזמונים במספר מדינות וכך היא התפרסמה.
בסוף אותה שנה היא הוציאה את אלבום הבכורה שלה "So Real". הסינגל הראשון שלה היה "Candy".
שנה לאחר מכן יצא אלבומה "I Wanna Be With you".
בשנת 2001 יצא אלבומה השלישי שנקרא על שמה.
בשנת 2003 הוציאה את אלבומה הרביעי "Coverage", שכולו גרסאות כיסוי לשירים אהובים עליה משנות ה-70 וה-80.
בשנת 2007 יצא אלבומה החמישי, "Wild Hope", שהוויפיז השתתפו בכתיבתו.
ב-26 במאי 2009 יצא אלבומה השישי, "אמנדה לי", שנמכר בלמעלה מ-10 מיליון עותקים.

חיים אישיים

בשנים 2004-2006 הייתה בזוגיות עם השחקן האמריקאי-יהודי זאק בראף. 
בשנים 2009-2015 הייתה נשואה לזמר האמריקאי ראיין אדמס. מור הגישה בקשה להתגרש מאדמס בינואר 2015, לאחר שהזוג היה פרוד כבר חצי שנה קודם לכן.
מאז 2015 היא בזוגיות עם המוזיקאי האמריקאי-יהודי טיילור גולדסמית', וב-2017 הם התארסו. ב-2018 הם נישאו.
יחידה 88 - דב לבן

רקע היסטורי

יחידה 88 - דב לבן, הוקמה בשנת 1969 כ“יחידת סיור ופשיטה אמפיבית”, ע”י סא”ל יואל גונן, על מנת לאפשר תקיפת הפתעה דרך הים בעזרת כוחות שריון אמפיבים. היחידה הייתה מושתתת על כלים רוסים מסוג BTR-50, PT-76 שנלקחו שלל מהאויב.
הפעולה הראשונה של היחידה הייתה במבצע רביב. את ה-BTR-50 איישו 50 לוחמי סיירת חטיבה 7, ואת טנקי ה-PT-76 איישו מדריכי שריון מבסיס צאלים. 
במהלך מלחמת ההתשה נעשה ניסיון נוסף להשתמש ביחידה אך הכלים שקעו באזור אגם תמסח והפעולה בוטלה.
ב-1971 לאחר שחיילי היחידה שוחררו משירות סדיר הוחלט להסב את היחידה ליחידת מילואים. לתפקיד מפקד היחידה מונה סרן יוסף יודוביץ. היחידה הוגדרה כיחידת מתנדבים ונשלחו אליה כוח אדם מובחר. לתפקיד סגן מפקד  היחידה מונה אמציה אטלס. לאחר אימון הקמה בצאלים ובאל-עריש כיחידת מילואים, התמקמה היחידה במרחב שלמה על יד שארם א-שייח.
בפרוץ מלחמת יום הכיפורים היחידה הוקפצה ולחמה בקרב החווה הסינית ובקרב מתחם אורחה.
בסיום המלחמה היחידה חזרה לאזור סרפאום להתארגנות.
במהלך ימי הקרבות נהרגו 18 קצינים ולוחמים מהיחידה, ונפצעו 32 מתוך 126 קצינים ולוחמים. ב-1974 פורקה היחידה. 
לזכר לוחמי החטיבה הוקמה אנדרטה בפארק עוצבות השריון ליד לטרון.
אנג'לה יואיט

ביוגרפיה

יואיט היא בת למשפחה מוזיקלית. אביה, גודפרי, היה נגן העוגב של קתדרלת אוטווה. היא החלה ללמוד נגינה על פסנתר בגיל 3 והופיעה בציבור לראשונה כשהייתה בת 4. בגיל 5 זכתה במלגה ראשונה. נוסף על לימודי פסנתר, למדה יואיט לנגן בכינור, חלילית וכן למדה בלט. הרסיטל הראשון שלה נערך בקונסרבטוריון המלכותי למוזיקה כשהייתה בת תשע. שם למדה בשנים 1964–1973. אז נסעה ללמוד אצל הפסנתרן הצרפתי ז'ן-פול סוויל באוניברסיטת אוטווה. היא זכתה במקום הראשון בתחרות ג'יאן בטיסטה ויוטי בשנת 1978 ובשנת 1985 זכתה בתחרות באך לפסנתר הבינלאומית בטורונטו.
יואיט הופיעה ברחבי העולם, הן לבדה והן יחד עם תזמורות ידועות והקליטה יצירות רבות. בשנת 1994 הוחתמה בחברת התקליטים Hyperion להקליט את כל יצירותיו של באך לכלי מקלדת - פרויקט שנמשך זמן רב והניב ארבעה-עשר תקליטורים. יואיט גם הקליטה יצירות של מלחינים אחרים, בהם פרנסואה קופרן, עמנואל שברייה, מוריס רוול, אוליביה מסייאן ופרדריק שופן.
יואיט היא המייסדת והמנהלת האומנותית של פסטיבל המוזיקה טרסימנו, אשר נערך מדי שנה, מאז שנת 2005, במג'יונה שבאיטליה.
מאז שנת 1985 היא מתגוררת בלונדון, אך יש לה גם בתים בקנדה ובאומבריה שבאיטליה. בשנת 2000 צורפה למסדר קנדה, וב-17 ביוני 2006 צורפה למסדר האימפריה הבריטית.
פרס גלובוס הזהב לסרט הטוב ביותר - הנפשה

פרס גלובוס הזהב עבור הסרט הטוב ביותר -הנפשה הוענק בפעם הראשונה בטקס פרסי גלובוס הזהב ה-64 בשנת 2007. זו הייתה הפעם הראשונה שפרסי גלובוס הזהב יצרו קטגוריה נפרדת עבור סרטי אנימציה מאז הקמתם. המועמדים מוכרזים בינואר וטקס הפרסים מתקיים מאוחר יותר באותו החודש. בתחילה, רק שלושה סרטים היו מועמדים לסרט האנימציה הטוב ביותר, בניגוד לחמישה מועמדים במרבית הפרסים האחרים. הסרט של אולפני פיקסאר, "מכוניות" היה הזוכה הראשון בפרס. פרס סרט האנימציה הטוב ביותר לאחר מכן ניתן לאולפני פיקסאר שבע פעמים: "רטטוי" קיבל את הפרס ב2008, "וול-E" קיבל את הפרס ב2009, "למעלה" קיבל את הפרס ב2010, צעצוע של סיפור 3 זכה ב2011, אמיצה זכה ב2013, והקול בראש זכה ב2016. ב2012, מכוניות 2 הפסיד להרפתקאות טינטין: תעלומת החד-קרן, ב2014, בית ספר למפלצות היה הראשון שלא זכה במועמדות וגם בשנת 2016, הדינוזאור הטוב הפסיד להקול בראש. בשנת 2017, מוצאים את דורי גם לא זכה במועמדות. בשנת 2018 קוקו קיבל את הפרס. ובשנת 2019 משפחת סופר על 2 הפסיד לספיידרמן: ממד העכביש. איגוד העיתונאים הזרים בהוליווד נותן חסות לטקס פרסי גלובוס הזהב משנת 1944.
סרטים באנגלית יכולים להיות מועמדים לקטגוריה אחת בלבד. לכן, סרטים המועמדים לקטגוריה זו אינם זכאים להיות מועמדים בסרט הטוב ביותר - קומדיה או מוזיקלי, או לסרט הטוב ביותר - דרמה אם הדיאלוג העיקרי שלהם הוא באנגלית. למרות זאת, סרטים המועמדים עבור הסרט הזר הטוב ביותר זכאים להתמודד בקטגוריה זו.
תנועות קדמיות

תנועות קדמיות הן תנועות אשר מופקות כאשר מיקום הלשון הוא המרוחק ביותר מגב חלל הפה. בתוך התנועות הקדמיות קיימת קבוצה של תנועות כמעט קדמיות אשר בעת הגייתן הלשון ממוקמת כמו בעת הגיית התנועות הפתוחות רק מעט אחורנית.
ג'וזף קנדי השלישי

ביוגרפיה

קנדי נולד בשכונת ברייטון בבוסטון שבמסצ'וסטס. הוא בנם של חבר הקונגרס ג'וזף קנדי השני ורעייתו שיילה ראוץ' ונכדם של אתל ורוברט קנדי. יש לו אח תאום בשם מת'יו. הוריו התגרשו כשהיה בן 11.
ב-2003 סיים תואר ראשון במדעי הניהול והנדסה באוניברסיטת סטנפורד וב-2009 תואר JD במשפטים מאוניברסיטת הרווארד. הוא התנדב לחיל השלום ובשנים 2004 עד 2006 השתתף במשימות ברפובליקה הדומיניקנית ובפוארטו ריקו. כעורך דין עבד כעוזר לתובע המחוזי במחוז מידלסאקס ובמחוז קייפ קוד והאיים סביבו.
בנובמבר 2012 ניצח ברוב של 61% בבחירות לנציגות המחוז הרביעי בבית הנבחרים של ארצות הברית. הוא זכה ברוב גדול בבחירות לכהונה נוספת בנובמבר 2014 כשהתמודד ללא תחרות מצד נציגי מפלגות גדולות אחרות ולכהונה נוספות ב-2016 וב-2018. הוא מכהן כחבר בוועדת האנרגיה והמסחר.
ב-2018 נבחר על ידי המפלגה הדמוקרטית לשאת את נאום התגובה של המפלגה לנאום מצב האומה של דונלד טראמפ.
קנדי נשוי ללורן ומתגורר בברוקליין שבמסצ'וסטס. הם הורים לבת ובן.
יחסי טאיוואן–טובאלו

היסטוריה

טובאלו הייתה המדינה הראשונה מאיי האוקיינוס השקט לכונן יחסים דיפלומטיים רשמיים עם הרפובליקה הסינית, היא אף מכונה באמצעי התקשורת של הרפובליקה הסינית "בעלת הברית הוותיקה ביותר". היחסים בין שתי המדינות כוננו בשנת 1979.‏
טובאלו תמכה בהצעתה של הרפובליקה הסינית להצטרף לארגון האומות המאוחדות, והיא תומכת על בסיס קבוע בהצעות בעניינה המועלות לפרקים. בתמורה עוזרת לה טאיוואן במגוון תחומים בראשם האקולוגיה של האיים, רפואה וחיבור לרשת האינטרנט.
ב-25 בדצמבר 1998 הוקמה בטובאלו השגרירות הטאיוואנית. זוהי השגרירות היחידה על האיים מתוך שלוש נציגויות דיפלומטיות - קונסוליה צרפתית ומשרד ייצוג אוסטרלי.
בשנת 2006 ניסתה הרפובליקה העממית של סין להפוך את טובאלו לבעלת בריתה, . אולם טובאלו הגיבה לניסיון זה בעמידה מוחלטת לצדה של טאיוואן. היא אמרה ש"יחסיה עם הרפובליקה הסינית הם חזקים ביותר, שום גורם, וגם לא סין היבשתית (קרי, הרפובליקה העממית של סין), ימוטט אותם. יחסינו עם סין היבשתית הם חלשים עד זניחים".]
ב-14 במרץ 2013 נפתחה שגרירותה של טובאלו בטאיפיי, כך הפכה הרפובליקה הסינית למדינה השלישית בעולם לארח שגרירות טובאלואנית.
מן ולואר

גאוגרפיה

המחוז נמצא בחבל פיי דה לה לואר והוא גובל במחוזות איל ווילן, מאיין וסארת מצפון, אנדר ולואר ממזרח, ויין, דה-סוור וונדה מדרום והלואר האטלנטי ממערב.

הערים הגדולות בנוסף לאנז'ה הן סומיר, שולה (Cholet) וסגרה (Segré). הנוף במחוז מגוון כשבצפון ובדרום גבעות מיוערות ובמרכז עובר עמק הלואר. בנוסף לנהר הלואר זורמים במחוז עוד נהרות רבים. כ-64 אחוזים מהקרקע במחוז מנוצלים לגידולים חקלאיים מגוונים, כשהבולטים בהם כרמי גפן היין, פטריות מאכל, תפוחי עץ וענבי שועל.

תיירות

המחוז ידוע בטירות המרובות מימי הביניים, במערות ששימשו בעבר למגורים וביינות המיוצרים בו כדוגמת "יין אנז'ו".
סאלח חסארמה

קריירה ככדורגלן

חסארמה החל את דרכו ככדורגלן בקבוצת הנוער של מכבי בענה ובהמשך עבר לקבוצה הבוגרת שהייתה בליגה ב'. בעונת 1994/1995 עבר להפועל טייבה שהייתה בליגה הארצית (הליגה השנייה) ולאחר שתי עונות עלה עם הקבוצה לליגת הבכירה, וערך את הופעת הבכורה שלו בליגת העל מול בית"ר ירושלים בעונת 1996/1997. בסוף העונה חזר עם הקבוצה לליגה הארצית ונשאר עונה אחת.
בתחילת עונת 1999/2000 עבר חסארמה לבני סכנין שהייתה בליגה הארצית (הליגה השלישית) ובסיום העונה עלה עמה לליגה הלאומית ונשאר עוד שתי עונות במועדון.
בעונת 2002/2003 עבר לבני יהודה תל אביב והיה השחקן הערבי הראשון ששיחק בקבוצה. למרות האיומים והצעקות שקיבל בתחילה מהאוהדים הוא השתלב בקבוצה ושיחק שם עונה אחת.
מיד בסיום העונה עבר להפועל חיפה ששיחקה בליגה הלאומית ובסיום העונה עלה עמה לליגת העל ושיחק בקבוצה עונה נוספת, שבסיומה חזר שוב לבני סכנין ששיחקה אז בליגת העל.
בעונת 2006/2007 עבר לעירוני קריית שמונה, בשנת 2011 זכה עם הקבוצה בגביע הטוטו, ובעונת 2011/2012 זכה עם הקבוצה באליפות הראשונה בתולדותיה, וכן בגביע הטוטו בפעם השנייה ברציפות.
בעונת 2012/2013 הגיע עם עירוני קריית שמונה לגמר גביע המדינה, ובסופה פרש חסארמה ממשחק פעיל בגיל 39, כשחקן המבוגר ביותר בליגת העל.

קריירה כמאמן

לאחר פרישתו מונה חסארמה למאמן קבוצת הנוער של עירוני קריית שמונה. לקראת עונת 2015/2016 מונה למאמן הקבוצה הבוגרת של המועדון. ב-15 באוגוסט 2015 הוליך את הקבוצה לזכייה בתואר אלוף האלופים, אחרי ניצחון על מכבי תל אביב. ב-13 בפברואר 2016 פוטר מאימון הקבוצה.
ב-18 ביולי 2016 מונה חסארמה למאמן נבחרת ישראל נערים ב'. בפברואר 2017 הוביל את הנבחרת לזכייה בטורניר החורף.
במקביל לעבודתו בנבחרת, הקים חסארמה בית ספר לכדורגל בבענה, והוא מנהל את קבוצת מכבי צעירי בענה.
החלטה 686 של מועצת הביטחון של האו"ם

ההחלטה

1) דרישה מעיראק להפסיק כל פעולות עוינות ופרובוקטיביות של כוחותיה נגד כל המדינות החברות בארגון האומות המאוחדות, כולל התקפות טילים. 
2) דרישה מעיראק להסדיר הפסקת אש בהקדם האפשרי על ידי פגישות של מפקדים צבאיים עיראקים עם עמיתיהם הזרים. 
3) דרישה מעיראק להסדיר שחרור לכל שבויי המלחמה שנמצאים בידי עיראק והעברתם המיידית על ידי הצלב האדום. 
4) לספק מידע על מוקשים עיראקים, מלכודות ממולכדות, כמו גם כלי נשק ביולוגים וכימיים ביבשה ובמים. 
11 מדינות תמכו בהחלטה, קובה התנגדה והרפובליקה העממית של סין, הודו ותימן נמנעו.

בעקבות ההחלטה

כשלושה ימים לאחר ההחלטה, ב-5 במרץ, החליטה עיראק על ביטול כולל של התקנות העיראקיות בכווית.
ניקי, ריקי, דיקי ודון

עלילה

ניקי, ריקי, דיקי ודון הם רביעייה בני 10 שמלבד ליום ההולדת ולשני הוריהם - אין להם דבר במשותף. בכל זאת, הם לומדים לשתף פעולה ולהיות אחים שהם גם חברים.
אינדרה

אִינְדְרָה (בסנסקריט: इन्द्र או इंद्र, בתאית: พระอินทร์, ביפנית: インドラ), הוא אל המלחמה ומזג האויר במיתולוגיה ההינדואית ובעל השפעה גם במיתולוגיה הבודהיסטית.
אינדרה היה האל של תרבות המיתני וממנה כנראה הגיע לתת-היבשת ההודית. אינדרה שייך לאלים הקדומים, הוא האל המוזכר ביותר בודות. נחשב כאל בעל ממדי גוף גדולים, חזק במיוחד והוא אחד מהאלים הפופולריים ביותר בהודו. עליו ועל עלילותיו יש סיפורים ואגדות רבים. סמלו הוא פיל בעל שלושה ראשים.
חלק ניכר מהאגדות עליו הן סביב מאבקו עם אל קדום יותר בשם ורונה, אותו ניצח ותפס את מקומו כמלך האלים. במקורות כתובים מצוין כי הוא התבלט בין האלים ותפס את מקומו של דאוס (Dyeus).
אשתו היא אינדרני המוכרת כסשי (Sachi). מילדיו: ארג'ונה (Arjuna), רבוס (Rbhus), רסבהא (Rsabha).

שמות נוספים

לאינדרה 14 שמות נוספים, אחד לכל תקופת זמן. בבודהיזם וג'ייניזם מוכר אינדרה כשאקרה (אדיר) שהוא אחד משמותיו בהינדואיזם.
קונקטיביזם

היסטוריה

הקונקטביזם הוצג בשנת 2005 בשני פרסומים, "קונקטבזים: למידה כרשת יוצרת" מאת ג'ורג' סימנס, ו"מבוא לידע מחובר" סטפן דאונס. שתי העבודות קיבלו תשומת לב רבה בבלוגים שונים ברשת וזכו בתחילה לחוסר אמון בקשר להיותה של התיאורה הזו תאוריית למידה חדשה לגיטימית בעידן הדיגיטלי]. בשנת 2007 הצטרף לוויכוח ביל קר בסדרת הרצאות ודיונים בנושא בדומה לטוני פורסטר, שניהם השתתפו בוועידת הקונקטיביזם באוניברסיטת מניטובה, [8] בשנת 2008 בהקשר של למידה מרחוק ודיגיטציה. שם הקונקטיביזם נדון מחדש וההשלכות הטכנולוגיות שלו נדונו שוב על ידי סימנס ואלי.

שיטת הוראה

דאונס קובע כי "למידה נעשית בדרך של מודלים של הדגמה (המורה מהווה דוגמה אישית) ותפקידו של התלמיד הוא להתאמן ולשקף את הנלמד." בשנת 2008, פתחו סימנס ודאונס קורס מקוון בשם "Connectivism" לקהל הרחב.] בקורס זה נעשה ניסיון ליישם את הרעיונות והתכנים של הקונקטיבזם. הקורס היה כמובן חופשי לכל מי שרצה להשתתף, ומעל 2000 איש ברחבי העולם נרשמו ולמדו על פי המודל המיושם היטב במודל ה - MOOC, קורס פתוח מקוון מרובה משתתפים. בקורס זה, כל התוכן זמין ללומד, והלומדים יכולים להשתתף על פי בחירתם בכלים השונים: הליכי דיון ב- Moodle, כתיבה בבלוג, שימוש ב- Second Life ושימוש ביומן פגישות מקוון וסינכרוני. הקורס נפתח שנית ב-2009 וב- 2011. בהתאם לכך, הקונקטיביזם הוא צורה של למידה חווייתית הנותנת עדיפות ללמידה מתוך יצירת מערכת של קשרים על פני למידה של ידע כאוסף של רעיונות והיגדים.
הפרפר חוצה את הכביש

הפרפר חוצה את הכביש (בפינית: Perhonen ylittää tien) הוא שמו של קובץ שירים, הכולל במקורו את כל יצירתה השירית של הסופרת והמשוררת הפינית אווה קילפי, אחת החשובות ביוצרות הפיניות בנות ימינו. קובץ זה ראה אור בהלסינקי בשנת 2000, והשירים הכלולים בו התפרסמו במקורם בשישה ספרי שירה שונים.
שירי "הפרפר חוצה את הכביש" ממוקדים ביחסי אנוש, ביחסים בין האדם לעולם החי והצומח ובגעגועים לחבל קרליה שהמשוררת נעקרה ממנו בילדותה עקב מלחמת העולם השנייה. עיסוק היוצרת ביחסי אנוש מציג לקוראים כלים להתמודדות עם מצוקת הבדידות ועם האבל, שכן היתמות והפרדה מקרובים ומאהובים היא אחד הנושאים החוזרים ונשנים ביצירתה של קילפי. חסד האהבה, שהמשוררת שבה ומזכירה ברבים משיריה, נתפש כאמצעי יאה למעורבות חברתית ופוליטית ולהתנגדות לאדישות ולכוחניות ביחסים בין בני-האדם. שירתה של קילפי מעוררת גם למודעות בנוגע לבעיות הסביבה, וארגונים רבים שפעילותם קשורה לאקולוגיה עשו שימוש בשיריה.
תרגום עברי ראה אור בשנת 2007‏ . האנתולוגיה העברית התפרסמה כחלק ממפעל שמטרתו להגביר את המודעות לספרות פינלנד בישראל.
פפן

גאוגרפיה

שטחו הכולל של האי הוא 13.2 קילומטרים מרובעים. הנקודה הגבוהה באי היא 298 מטרים מעל פני הים.

דמוגרפיה

באי ישנם 4,047 תושבים (נכון ל 2008).
דוד לבקובסקי

ביוגרפיה

דוד לבקובסקי נולד בניאבל שברוסיה הלבנה וכשהיה בן שנתיים עברה משפחתו לווילנה. כילד וכנער הוא קיבל חינוך מסורתי ב"חדר" ובגימנסיה העברית ע"ש יוסף אפשטיין. הוא השתלם עד 1924 במכללה לצבעות ולציור דקורטיבי. כחבר באגודת "וילנה הצעירה" (יונג וילנע) במדור לסופרים ולציירים, הציג לראשונה בשנת 1922 בתערוכה של אמנים יהודים פולנים. כעבור עשור, בשנת 1932 הסתנן לרוסיה ועבד כאמן תפאורות ב"גוסעט", התיאטרון היהודי של שלמה מיכואלס במוסקבה. בשנת 1936, החל את לימודיו באקדמיה לאמנות בלנינגרד אבל לימודיו הופסקו ב-1937 משום שנחשד בפעילות אנטי-סובייטית. ב-1940, התגייס לצבא האדום וכעבור שנה נשלח למחנה ריכוז בסיביר, שם שהה חמש שנים במהלך מלחמת העולם השנייה. לאחר השחרור מהמחנה בשנת 1946 עבר להתגורר בכפר על יד וילנה ושם עבד כמזכיר המוזיאון היידי. כעבור שנתיים המוזיאון נסגר ולבקובסקי חזר להתפרנס מעבודות צבעות וציור שלטים. באותה תקופה החל להקדיש את עבודותיו להנצחת יהדות וילנה החרבה. 
בשנת 1988 הוקם המשכן לאמנות יהודית על שם דוד לבקובסקי, בבית יד לבנים ברמת גן ובו מוצגות עשרות מיצירותיו. לאחר מותו, ללא ילדים, ביקש להוריש לעיריית צפת את ביתו ואת מרבית ציוריו כדי שיהפכו למוזיאון, אולם העירייה לא השכילה לקיים את צוואתו, פולשים נכנסו לדירתו ורבים מציוריו נהרסו.

אמנות

לבקובסקי עלה ארצה ב-1958 ולאחר כשנתיים השתקע בקרית האמנים שבצפת עם רעייתו רבקה. עד מותו חי לבקובסקי בצריף צנוע ודל בצפת. רוב קרובי משפחתו נספו בשואה, והוא חש כי עליו להקדיש את שארית חייו להנצחת זכרם של החיים היהודיים שנמחקו באמצעות ציוריו. לבקובסקי השתתף בתערוכות שונות, והקדיש את פעולתו האמנותית לתיאור העיירה היהודית שנחרבה וגם לתיאור נופיה ואנשיה של צפת וישראל. 
יש קשר מיוחד בין ציוריו של לבקובסקי לסיפוריו של שלום עליכם, תמונות רבות שלו מתארות דמויות ואירועים ספרותיים מתוך יצירת הסופר. בציוריו, ישנו ערבוב של וילנה היהודית עם העיירה הדמיונית כתריאליבקה של שלום עליכם. במסגרת חגיגות מאה שנה להולדת שלום עליכם, הוקדשה בבית החייל בת"א תערוכה של ציורי לבקובסקי שכותרתה: "תערוכת דוד לבקובסקי: שלום עליכם – עולמו, החורבן, התחיה". במבוא לקטלוג התערוכה מתאר דב סדן את יצירתו של לבקובסקי: "הצלת דיוקנה של קהילת ישראל כדרך שנקלטה בנפשו ובעינו של מי שגדל בה ומת בתוכה, וחי אותה כשהיא על תלה, וכשהיא על חורבותיה ובא להראותה, להיות מראיה כיד ושם כעיר ואם בישראל". בכתבה שנתפרסמה לאחר מותו סיפר עליו אחד מידידיו כי "לבקובסקי לא מכר אפילו ציור אחד מציוריו, למרות שהיה להם ביקוש רב. לאנשים ששאלו אותו על כך הוא השיב, כי הציורים שהוא מצייר שייכים לכלל, לעם היהודי, ולא יכול להיות שיהיו ברשותו של אדם אחד, כי הם שייכים לרבים ונעשו בעבור הרבים".
אזקייל קמבוי

ביוגרפיה

קמבוי נולד בכפר מטירה, ליד העיירה קפסואר שבמחוז עמק ריפט. משנת 2009 הוא מתאמן בהדרכת מוזס קיפטנוי.
במשחקי חבר העמים שנערכו במנצ'סטר, אנגליה בשנת 2002 זכה קמבוי במדליית כסף בריצת 3000 מטר מכשולים בתוצאה של 8:19.78 דקות.
באליפות העולם באתלטיקה שנערכה בפריז, צרפת בשנת 2003 זכה קמבוי במדליית כסף בריצת 3000 מטר מכשולים בתוצאה של 8:05.11 דקות, אחרי סאיף סעיד שאהין מקטר (8:04.39 דקות) ולפני אליסאו מרטין מספרד (8:09.09 דקות).

אלוף אולימפי

באולימפיאדת אתונה (2004) זכה קמבוי במדליית זהב בריצת 3000 מטר מכשולים בתוצאה של 8:05.81 דקות, לפני חבריו לנבחרת ברימין קיפרוטו (8:06.11 דקות) ופול קיפסיילה קוץ' (8:06.64 דקות).
באליפות העולם באתלטיקה שנערכה בהלסינקי, פינלנד בשנת 2005 זכה קמבוי במדליית כסף בפעם השנייה ברציפות בריצת 3000 מטר מכשולים בתוצאה של 8:14.95 דקות, אחרי סאיף סעיד שאהין (8:13.31 דקות) ולפני ברימין קיפרוטו (8:15.30 דקות).
באליפות העולם באתלטיקה שנערכה באוסקה, יפן בשנת 2007 זכה קמבוי במדליית כסף בפעם השלישית ברציפות בריצת 3000 מטר מכשולים בתוצאה של 8:16.94 דקות, אחרי ברימין קיפרוטו (8:13.82 דקות) ולפני ריצ'רד קיפקמבוי מאטילונג (8:17.59 דקות), שניהם חבריו לנבחרת.
במשחקי חבר העמים שנערכו במלבורן, אוסטרליה בשנת 2006 זכה קמבוי במדליית זהב בריצת 3000 מטר מכשולים בתוצאה של 8:18.17 דקות.
באולימפיאדת בייג'ינג (2008) סיים קמבוי במקום שביעי בריצת 3000 מטר מכשולים בתוצאה של 8:16.38 דקות ולא הצליח להגן על תוארו.

אלוף עולם

באליפות העולם באתלטיקה שנערכה בברלין, גרמניה בשנת 2009 זכה קמבוי במדליית זהב בריצת 3000 מטר מכשולים בשיא תחרות חדש של 8:00.43 דקות, לפני ריצ'רד קיפקמבוי מאטילונג (8:00.89 דקות) ובועבדאללה טהרי מצרפת (8:01.18 דקות).
במשחקי חבר העמים שנערכו בדלהי, הודו בשנת 2010 זכה קמבוי במדליית כסף בריצת 3000 מטר מכשולים בתוצאה של 8:18.47 דקות.
בתחרות ליגת היהלום במונקו שנערכה ב-22 ביולי 2011 קבע קמבוי בריצת 3000 מטר מכשולים שיא אישי חדש של 7:55.76 דקות, והוכיח שהוא מוכן לאליפות העולם באתלטיקה. חודש לאחר מכן, באליפות עצמה שנערכה בטגו, קוריאה הדרומית באוגוסט אותה שנה הוא זכה במדליית זהב בפעם השנייה ברציפות בריצת 3000 מטר מכשולים בתוצאה של 8:14.85 דקות, לפני ברימין קיפרוטו (8:16.05 דקות) ומאהיידין מחיסי-בנאבאד מצרפת (8:16.09 דקות).
באולימפיאדת לונדון (2012) זכה קמבוי במדליית זהב בריצת 3000 מטר מכשולים בתוצאה של 8:18.56 דקות, לפני מאהיידין מחיסי-בנאבאד (8:19.08 דקות) ובן ארצו אבל מוטאי (8:19.73 דקות).
באליפות העולם שנערכה במוסקבה שברוסיה באוגוסט 2013 זכה קמבוי בפעם השלישית ברציפות במדליית זהב בריצת 3000 מטר מכשולים בתוצאה של 8:06.01 דקות, לפני בן ארצו קונססלוס קיפרוטו (8:06.37 דקות) ומאהיידין מחיסי-בנאבאד (8:07.86 דקות).
באליפות העולם שנערכה בבייג'ינג שבסין באוגוסט 2015 זכה קמבוי בפעם הרביעית ברציפות במדליית זהב בריצת 3000 מטר מכשולים בתוצאה של 8:11.28 דקות, לפני בני ארצו קונססלוס קיפרוטו שקבע תוצאה של 8:12.38 דקות ולפני ברימין קיפרוטו שקבע תוצאה של 8:12.54.

חייו האישיים

קמבוי נשוי לג'יין ואב לשני בנים. השתתפותו באולימפיאדת לונדון הוטלה בספק כאשר בחודש יוני אותה שנה, הואשם בתקיפת אישה שטענה שדקר אותה לאחר שסירבה לקיים עמו יחסי מין.